DECIZIA CONSILIULUI
din 20 octombrie 2008
privind acordarea unui ajutor de stat de urgență de către autoritățile din Cipru pentru diminuarea efectelor secetei din 2007-2008 în sectorul agricol
(2008/853/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 88 alineatul (2) paragraful al treilea,
având în vedere cererea înaintată de Guvernul din Cipru la 19 septembrie 2008,
întrucât:
(1)
La 19 septembrie 2008, Ciprul a prezentat Consiliului o cerere de decizie, în conformitate cu articolul 88 alineatul (2) paragraful al treilea din tratat, în care se afirmă că planul Ciprului de a acorda ajutor național agricultorilor ciprioți afectați de seceta extremă pentru a le permite să înceapă ciclul de producție pentru sezonul următor este compatibil cu piața comună.
(2)
Ciprul s-a confruntat cu o secetă care deține cel de al doilea loc ca gravitate și durată din 1900 până în prezent, cauzată de deficitul de precipitații din 2007 și 2008, luna august a anului 2008 dovedindu-se a fi cea mai călduroasă lună din ultimul deceniu, iar precipitațiile din perioada cuprinsă între ianuarie și august 2008 reprezentând doar 50 % din nivelul normal de precipitații.
(3)
Conform datelor preliminare privind recolta din 2008, 95 % din suprafața cultivată cu cereale nu a generat nicio producție, iar producția de furaje a cunoscut o scădere atât de drastică încât nu poate acoperi nici măcar necesitățile minime în materie de hrană ale animalelor rumegătoare.
(4)
De la o cantitate de aproximativ 150 de milioane m3, reprezentând 54,7 % din capacitate la sfârșitul anului 2005, rețeaua de baraje a Ciprului deține în prezent doar 11 milioane m3, reprezentând 4 % din capacitatea totală, ceea ce a obligat autoritățile să raționalizeze în mod strict aprovizionarea cu apă în scopul irigațiilor la începutul anului 2007 și să o reducă la zero în 2008.
(5)
Aceste daune trebuie să fie considerate cu atât mai serioase și mai excepționale cu cât se ia în considerare faptul că Ciprul a instituit instrumente eficiente de gestionare a riscurilor și a crizelor. În special, Ciprul aplică tehnici îmbunătățite de irigare în aproximativ 95 % din suprafețele irigate și a introdus politici de tarifare a apei și măsuri de sancționare menite să descurajeze consumul excesiv de apă și pierderile, promovând și furnizând stimulente pentru instalarea de sisteme de reciclare a apei în gospodării. Mai mult decât atât, Programul național de dezvoltare rurală a Ciprului 2007-2013 include deja o serie de măsuri destinate îmbunătățirii utilizării apei.
(6)
Deoarece venitul agricultorilor ciprioți afectați de secetă a fost redus drastic, aceștia se confruntă cu riscul major de a nu dispune de mijloacele financiare pentru a face față nevoilor imediate ale familiilor proprii și pentru începerea unui nou sezon, ceea ce ar reprezenta un risc iminent de abandonare a terenurilor, de eroziune a solului și de deșertificare.
(7)
Ajutorul de stat care urmează să fie acordat se ridică la 67,5 milioane EUR, de acesta urmând să beneficieze 34 000 agricultori eligibili și 3 000 deținători de animale.
(8)
Pentru a fi eficient, ajutorul de stat trebuie acordat și obținut de agricultori cât mai curând posibil.
(9)
Până în această etapă, Comisia nu și-a dat avizul referitor la natura și compatibilitatea ajutorului.
(10)
În consecință, există împrejurări excepționale, care permit considerarea acestui ajutor, prin derogare și în măsura strict necesară pentru remedierea situației de urgență intervenite, ca fiind compatibil cu piața comună,
ADOPTĂ PREZENTA DECIZIE:
Articolul 1
Ajutorul suplimentar excepțional acordat de autoritățile cipriote sectorului agricol, în valoare de maximum 67,5 milioane EUR, este considerat compatibil cu piața comună.
Articolul 2
Prezenta decizie se adresează Republicii Cipru.
Adoptată la Luxemburg, 20 octombrie 2008.